《送钟狂客应荐北行》
明代·张诩

君不见长安少年游侠儿，斗鸡走马气如霓。风尘著雨街街净，花柳和烟处处迷。

又不见金紫煌煌号卿相，甲第歌钟烂相望。青娥皓齿歌宛转，银筝牙板声嘲喨。

去年匹马入帝畿，风光如旧人事非。向日少年多乞丐，高门半改为荆扉。

转眼变更便如此，千秋万载何极止。往访旧日东邻家，惟有一翁出纳履。

初时相见不相识，细说来因方大喜。问之多是感慨言，不觉相看泪如水。

三月花明君始到，料得伤心亦如此。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。